ЩыIэныгъэм игупчэ ит — Адыгэ макъ\nКраснодар краим ифилармоние икъутамэу Адыгэ хэкум иконцертнэ-эстраднэ бюро 1962-рэ илъэсым, шэкIогъу мазэм зэхащагъ. ЛэжьакIохэм къафатырэ концертхэр нахьышIоу гъэпсыгъэнхэм, искусствэм имэхьанэ къэIэтыгъэным фэшI Адыгэ концертнэ-эстраднэ бюрор 1972-рэ илъэсым ашIыгъ. Унэе IофшIапIэу хэкум иIэхэм филармониер къазэрэхэхъуагъэм шIуагъэу къытырэр щыIэныгъэм къыщылъэгъуагъ.\nАдыгеим и Къэралыгъо къэшъокIо ансамблэ, эстраднэ ансамблэу «Оридам», ансамблэу «Адыгеир сиорэд» зыфиIорэм, Сэмэгу Гощнагъо зыхэт орэдыIо купым, нэмыкIхэм филармонием Iоф щашIэу рагъэжьагъ.\nИлъэсхэр кIуагъэх. Къэралыгъо филармониер пытэу ылъэ теуцуагъ. Мыекъуапэ къэзыгъэ­дэхэрэ унэшхо зэтегъэпсыхьагъэм ащ ипчъэхэр къыщызэIуа­хыгъэх. Адыгэ Республикэм итын анахь лъапIэу медалэу «Адыгеим и Щытхъузехьэр» филармонием къыфагъэшъошагъ.\nКраснодар краим Адыгеир къыхэкIыжьи республикэ зэхъум, тикультурнэ ыкIи музыкальнэ искусствэ хэпшIыкIэу заушъомбгъугъ. Европэ культурэм илъэ­гапIэхэм алъыIэсыгъэхэ коллективи 5-мэ филармонием Iоф щашIэ.\nАдыгэ Республикэм и Къэралыгъо филармоние и Къэралыгъо симфоническэ оркестрэ, урыс лъэпкъ музыкальнэ Iэмэ-псымэхэмкIэ оркестрэу «Русская удалыр», нысхъапэхэм ятеатрэу «Дышъэ къошыныр», эстрадэ ансамблэу «Ошъутенэр», Камернэ музыкальнэ зэхэхьапIэр филармонием щэлажьэх.\nУрысыем и Правительствэ и Къэралыгъо премие къыфагъэшъошагъ Адыгэ Республикэм и Къэралыгъо орэдыIо-къэшъокIо ансамблэу «Ислъамыем». Дунаим щызэлъашIэрэ «Ислъамыем», нэмыкIхэм филармониер IофшIапIэ афэхъугъ.\n— Культурэм, искусствэм ябаиныгъэхэр къэухъумэгъэнхэр, уахътэм диштэу лъы­гъэ­кIотэгъэн­хэр типшъэрылъ шъхьаIэхэм ахэтэлъытэх, — къытиIуагъ АР-м и Къэралы- гъо филармоние ипащэу, Урысыем изаслуженнэ артистэу, Адыгэ Республикэм, Темыр Осетием — Аланием янароднэ артистэу, Пшызэ искусствэхэмкIэ изаслуженнэ Iофы­шIэшхоу Къулэ Мыхьамэт. — Академическэ музыкальнэ искусствэм хэхъоныгъэу ышIырэр цIыфхэм алъы­гъэIэсыгъэным тыпылъ.\n— Музыкэм лъэпкъхэр зэфещэх, къэралыгъохэм язэпхыныгъэхэр егъэпытэх.\n— ЦIыфхэм нахь агу рихьырэ музыкэр зэхахыным мэхьэнэ ин етэты. Культурэм, искусствэм лъэпкъхэр агъэгъуазэх. Урысыем, Адыгеим язаслуженнэ артистхэр, ясэнэхьат хэшIыкI ин фызиIэхэр тиIэх. Шэн-хабзэхэр къэтыухъумэхэзэ, лъэхъаным диштэрэ шIыкIэшIухэр къэтэ­гъотых.\n— Щысэ къэпхьыгъэмэ дэгъугъэ.\n— Мыекъуапэ щыкIорэ концертхэм, спектаклэхэм лъэпкъ зэфэшъхьафхэр яплъых, яшIэныгъэ хагъахъо. Ащ дакIоу, тиоркестрэхэм, ансамблэхэм Къыб­лэ шъолъырым, Темыр Кавказым, Москва, IэкIыб хэгъэ­гухэм концертхэр, зэхахьэхэр ащызэхащэх. Искусствэм лъэпкъ ыкIи къэралыгъо зэпхыныгъэхэм ялъэмыджхэр егъэпытэх.\n— Мыхьамэт, Урысыем, IэкIыб хэгъэгухэм яартист цIэрыIохэм, ансамблэхэм яконцертхэр филармонием зэрэщыкIохэрэм сыда къепIуа­лIэ пшIоигъор?\n— Ащ фэдэ концертхэр зэ­хэпщэнхэм уфэхьазырын фае. Филармониер культурэ щыIакIэм игупчэ хъугъэ. Искусствэм цIыфыр епIу, щыIэныгъэм фегъасэ. Дунаим щызэлъашIэрэ артистхэр филармонием зэрэщытлъэгъу­хэрэм тырэгушхо. ГукIи, псэкIи искусствэм идэхагъэ зезыхьэ­хэрэ артистхэм зэфыщытыкIэу адытиIэр мэпытэ.\n— Симфоническэ оркестрэм игъусэхэу артист цIэрыIохэм Мыекъуапэ концертхэр къыщатых. Ащ фэдэ шIыкIэр лъы­жъугъэкIотэщта?\n— Тигуапэу лъыдгъэкIотэщт. Москва къикIыгъэ артист цIэ­рыIоу Владислав Косаревым КъумпIыл Къадырбэчрэ Анзорыкъо Чеславрэ зэдаусыгъэ орэдэу Адыгеим фэгъэхьыгъэр къыIуагъ. Оркестрэр игъусэу орэдыр къы­зыхедзэм, залым чIэсхэр дежъы­угъэх.\n— Фестивальхэр, зэнэкъо­къухэр филармонием зэрэщыкIохэрэм тыщыгъуаз.\n— Хэгъэгум ишъолъырхэм къарыкIыхэу республикэр на­хьышIоу зэзыгъашIэ, тичIыопс идэхагъэ зэзыгъэлъэгъу зышIоигъохэр, зекIо къакIохэрэр на­хьыбэ хъунхэм тыпылъ. Iофым егъэжьэпIэшIоу фэтшIыгъэхэр лъыдгъэкIотэщтых.\n— Адыгэ Республикэм и Правительствэ изэIукIэ хэхыгъэ шъхьаIэхэр, мэфэкI Iоф­тхьабзэхэр филармониер ары зыщызэхащэхэрэр.\n— Филармониер щыIэныгъэм ихъугъэ-шIагъэхэм ягупчэ ит, цIыфхэр зэфещэх. Къэралыгъо гъэпсыкIэ иIэу Адыгеир зыпсэурэр илъэси 100 зэрэхъурэр бжыхьэм игъэкIотыгъэу рес­публикэм щагъэмэфэкIыщт.\n— Филармониер ащ чанэу хэлэжьэщтба?\n— Адыгэ Республикэм и ЛIышъхьэу КъумпIыл Мурат, Правительствэм яшIуагъэкIэ гъэцэкIэ­жьын, зэхэщэн Iофхэр дэгъоу лъытэгъэкIуатэх. Республикэм икъэралыгъо гъэпсыкIэ игъэпытэн филармонием иIахьышIу хилъхьащт.\n— Шъуигъэхъагъэхэм ахэжъу­гъэхъонэу шъуфэсэIо.\nПредыдущая ШIушIагъэр къэнэжьы\nСледущая МэкъэгъэIум мэхьанэшхо иI